b'\n_START_ARTICLE_\nLimb\xc4\x83 (comunicare)\n_START_PARAGRAPH_\nO limb\xc4\x83 reprezint\xc4\x83 un sistem abstract, complex, de comunicare verbal\xc4\x83 \xc3\xaentre oameni. Limba mai poate fi \xc8\x99i un sistem imaginar de comunicare verbal\xc4\x83 \xc3\xaentre fiin\xc8\x9be extraterestre inteligente, tot imaginare. \xc3\x8en afar\xc4\x83 de forma oral\xc4\x83 (limba vorbit\xc4\x83, exprimat\xc4\x83 cu ajutorul vocii), bazat\xc4\x83 pe articularea de sunete, limbile actuale au \xc3\xaen general \xc8\x99i o form\xc4\x83 grafic\xc4\x83, limba scris\xc4\x83._NEWLINE_La baza oric\xc4\x83rei limbi se afl\xc4\x83 cuv\xc3\xa2ntul ca unitate elementar\xc4\x83 de transmitere a unui \xc3\xaen\xc8\x9beles. Conceptele comunicate prin cuvinte pot fi: obiecte reale, fiin\xc8\x9be, locuri, calit\xc4\x83\xc8\x9bi, ac\xc8\x9biuni (at\xc3\xa2t reale c\xc3\xa2t \xc8\x99i imaginare), moduri de ac\xc8\x9biune, idei, st\xc4\x83ri, pozi\xc8\x9bion\xc4\x83ri \xc3\xaen spa\xc8\x9biu \xc8\x99i timp, etc._NEWLINE_\xc3\x8en limbile vorbite, cuvintele se compun din \xc8\x99iruri de foneme (sunete elementare) articulate succesiv. Limbile scrise folosesc simboluri grafice (litere, ideograme, caractere silabice, etc.) care reprezint\xc4\x83 fie sunete din limba vorbit\xc4\x83 respectiv\xc4\x83, fie \xc3\xaen\xc8\x9belesuri. \xc3\x8en urma evolu\xc8\x9biei limbilor este posibil ca scrierea s\xc4\x83 nu mai reflecte fidel pronun\xc8\x9bia actual\xc4\x83, respectiv sensul actual al cuv\xc3\xa2ntului vorbit._NEWLINE_Limbile pot fi analizate din urm\xc4\x83toarele puncte de vedere: vocabular, pronun\xc8\x9bie, (set de foneme, intona\xc8\x9bie, ritm, accent), modul de combinare \xc8\x99i flexionare a cuvintelor (gramatic\xc4\x83), \xc8\x99i modul de scriere (ortografie)._NEWLINE_\xc8\x98tiin\xc8\x9ba care se ocup\xc4\x83 cu studiul limbilor se nume\xc8\x99te lingvistic\xc4\x83, iar cei ce studiaz\xc4\x83 una sau mai multe limbi \xc3\xaen mod \xc8\x99tiin\xc8\x9bific se numesc lingvi\xc8\x99ti. Lingvi\xc8\x99tii, la r\xc3\xa2ndul lor, sunt adesea specializa\xc8\x9bi, studiind doar gramatica, pronun\xc8\x9bia, dialectele, evolu\xc8\x9bia, aria de r\xc4\x83sp\xc3\xa2ndire a limbii respective, rela\xc8\x9bia cu alte limbi, rolul limbii \xc3\xaen psihologie, societate, etc._NEWLINE_Este extrem de important a se men\xc8\x9biona c\xc4\x83 limbajul vorbit \xc8\x99i cel scris reprezint\xc4\x83 una din cele mai mari inven\xc8\x9bii abstracte, colective ale omului. \xc3\x8en absen\xc8\x9ba limbii modul de g\xc3\xa2ndire, rela\xc8\x9biile dintre oameni, transmiterea de informa\xc8\x9bii, \xc8\x99i \xc3\xaen general tot ce \xc3\xaenseamn\xc4\x83 civiliza\xc8\x9bia uman\xc4\x83 ar fi avut cu totul alt destin._NEWLINE_Distinc\xc8\x9bia \xc3\xaentre o limb\xc4\x83 \xc8\x99i alta poate fi deseori dificil\xc4\x83. Chomsky (1986) a ar\xc4\x83tat de exemplu c\xc4\x83 anumite dialecte ale limbii germane sunt foarte apropiate de limba olandez\xc4\x83 \xc8\x99i nu sunt \xc3\xaen\xc8\x9belese de al\xc8\x9bi vorbitori ai limbii germane standard, a\xc8\x99a-numita Hochdeutsch._NEWLINE_Majoritatea limbilor au evoluat pe cale natural\xc4\x83 din "proto-limbi" care reprezint\xc4\x83 str\xc4\x83mo\xc8\x99ul comun al acelor limbi, apar\xc8\x9bin\xc3\xa2nd aceleia\xc8\x99i familii de limbi (de exemplu limbile indo-europene)._NEWLINE_Exist\xc4\x83 \xc8\x99i limbi artificiale, precum esperanto care au fost create pentru a fi u\xc8\x99or de \xc3\xaenv\xc4\x83\xc8\x9bat \xc8\x99i utilizate ca a doua limb\xc4\x83. Anumi\xc8\x9bi lingvi\xc8\x99ti, precum J.R.R. Tolkien, au creat limbi fantastice, deseori doar cu scop literar. Una din limbile lui Tolkien se nume\xc8\x99te quenya \xc8\x99i include alfabet \xc8\x99i pronun\xc8\x9bie proprie._NEWLINE_Un studiu arat\xc4\x83 c\xc4\x83 cea mai r\xc4\x83sp\xc3\xa2ndit\xc4\x83 limb\xc4\x83 este chineza (care este vorbit\xc4\x83 de peste 1,1 miliarde de oameni), apoi urm\xc4\x83toarea este engleza (fiind vorbit\xc4\x83 de cca 800 de milioane de persoane. Pentru 330 de milioane dintre ace\xc8\x99tia, engleza este limba matern\xc4\x83: cca 270 de milioane \xc3\xaen SUA \xc8\x99i 60 de milioane \xc3\xaen Marea Britanie.'